b'\n_START_ARTICLE_\nKiljuvelka-70\n_START_SECTION_\nJ\xc3\xa4senet\n_START_PARAGRAPH_\nYhtyeen muodostivat alkujaan laulaja Pasi Vuorio ("Pate"), basisti Olli-Pekka Laine ("Oppu"), kitaristi Janne Savolainen ("Janne") sek\xc3\xa4 rumpali Otto Luotonen ("Otto"). B\xc3\xa4ndin j\xc3\xa4senten taustalla on toimintaa muissa yhtyeiss\xc3\xa4, kuten Rytmih\xc3\xa4iri\xc3\xb6, Chaosbreed, Slugstain ja Barren Earth. Vuonna 2013 kitaristiksi vaihtui Timo Ahlstroem ("Timppa"). Vuoden 2016 aikana kokoonpano muuttui j\xc3\xa4lleen: Janne Savolainen palasi Kiljuvelka-kitaristiksi.\n_START_SECTION_\nTyyli ja sanoitukset\n_START_PARAGRAPH_\nKiljuvelka-70:n sanotaan olevan uskollinen tai tribuutti -80-luvun hardcore punk -tyylille. Paitsi tuon ajan hc-punkista, yhtyeen musiikista kuuluu vaikutteita my\xc3\xb6s mm. Autopsyn varhaisesta tuotannosta. Hardcore punk yleens\xc3\xa4kin on vaikuttanut metallimusiikkiin, ja Kiljuvelka-70:n soittajilla on tai on ollut kytk\xc3\xb6ksi\xc3\xa4 my\xc3\xb6s erilaisiin metallikokoonpanoihin._NEWLINE_Kiljuvelka-70 on sanoituksiltaan kantaa ottava, kuten hc-tyyliin usein kuuluu. Kohteina ovat yhteiskunnalliset ilmi\xc3\xb6t, kuten rikkaiden rikastuminen, k\xc3\xb6yh\xc3\xa4n asema tai huono-osaisen jaksaminen. Osansa kritiikist\xc3\xa4 saavat muun muassa vallanahneus, materialismi, uskonto, luonnon pilaaminen, rasistit, fasistit tai seksuaalinen hyv\xc3\xa4ksik\xc3\xa4ytt\xc3\xb6. Kaunista sanottavaa ei l\xc3\xb6ydy my\xc3\xb6sk\xc3\xa4\xc3\xa4n ep\xc3\xa4uskottavista tai tekopyhist\xc3\xa4 poliitikoista (kappaleet "R\xc3\xa4s\xc3\xa4nen" tai "Kansanmies"), tai henkil\xc3\xb6 saa kritiikki\xc3\xa4 muista ilmeisist\xc3\xa4 syist\xc3\xa4 johtuen (Pekka Siitoin kappaleessa "Kiljukeisari"). Kappale "Talvivaara", jonka video ladattiin YouTubeen vuonna 2013, on jatkuvasti ajankohtainen.\n_START_SECTION_\nNimi\n_START_PARAGRAPH_\nYhtyeen nimen "kilju" viittaa suomalaiseen, kotitekoiseen alkoholijuomaan, jonka valmistusaineet ovat vesi, hiiva, sokeri ja esimerkiksi (mutta ei v\xc3\xa4ltt\xc3\xa4m\xc3\xa4tt\xc3\xa4) sitruuna makuaineena. Taitamattomasti valmistettuna kilju on pahanmakuista ja voi saada vatsan sekaisin. Kansankielell\xc3\xa4 mik\xc3\xa4 vain itse valmistettu alkoholijuoma (esim. kotiviini tai -olut) voi olla "kiljua", jos sen valmistaminen ei ole tuottanut kovin hyv\xc3\xa4\xc3\xa4 lopputulosta. Kiljuvelka-70:n tuotannossa lauletaan kaurakiljusta kappaleessa "Kauris (Jumalten Juoma)". Kappale "Kiljukeisari" k\xc3\xa4sittelee Pekka Siitointa, joka -80-luvulla pid\xc3\xa4tettiin ep\xc3\xa4iltyn\xc3\xa4 kiljun valmistuksesta ja myynnist\xc3\xa4.\n_START_SECTION_\nVideotuotanto\n_START_PARAGRAPH_\nSuoratoistopalvelu YouTubessa on useita yhtyeen videoita. N\xc3\xa4ist\xc3\xa4 osa on jossain nurkassa kuvattuja suoria otoksia b\xc3\xa4ndin soitannosta, osa taas sis\xc3\xa4lt\xc3\xa4\xc3\xa4 erilaista editoitua kuvamateriaalia. Muutama videoista on sen sijaan akustisia esityksi\xc3\xa4, joita on kuvattu muun muassa Eduskuntatalon kallioilla, T\xc3\xb6\xc3\xb6l\xc3\xb6nlahden rannassa tai Tavastia-klubin edustalla.'